Beskuldigde terug in hof ná 3-jarige se moordArgieffoto. Die man wat aangekla word van die verkragting van en moord op die driejarige Courtney Pieters sal Donderdag weer in die Goodwood-landdroshof in Kaapstad verskyn. Die 40-jarige beskuldigde van Elsiesrivier het op 17 Mei vanjaar sy eerste hofverskyning gemaak. Die hof het tydens dié verskyning gehoor hy werk by ŉ inbelsentrum. Hy is op 15 Mei vasgetrek ná Pieters se liggaam in ŉ vlak graf in Epping aangetref is. In daardie stadium het die hof beveel hy moet vir veiligheidsdoeleindes in die hospitaalafdeling van die gevangenis in Goodwood aangehou word. Hy het glo doodsdreigemente ontvang in die verhoorafwagtende afdeling van die tronk. Pieters is op 4 Mei as vermis aangemeld nadat sy die laaste keer gesien is toe sy glo buite gespeel het. Die beskuldigde is glo bekend aan Pieters se ouers en het blykbaar ŉ kamer by hulle gehuur.